BCH บวก 3% โบรกฯชูหุ้นเติบโตสูง แนะซื้อเป้า 21 บ. อัพไซด์เกิน 20%
BCH บวก 3% โบรกฯชูหุ้นเติบโตสูง แนะซื้อเป้า 21 บ. อัพไซด์เกิน 20% ล่าสุด ณ เวลา 10.57 น. อยู่ที่ 16.60 บาท บวก 0.50 บาท หรือ 3.11% สูงสุดที่ 16.70 บาท ต่ำสุดที่ 16.10 บาท ด้วยมูลค่าซื้อขาย 198.18 ล้านบาท
6 ก.พ. 2562

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน)  หรือ BCH ล่าสุด ณ เวลา 10.57 น. อยู่ที่ 16.60 บาท บวก 0.50 บาท หรือ 3.11% สูงสุดที่ 16.70 บาท ต่ำสุดที่ 16.10 บาท ด้วยมูลค่าซื้อขาย 198.18 ล้านบาท จึงยังอัพไซด์จากราคาเป้าหมายที่ 21 บาท อยู่ 26.50%

โดย บล.แลนด์ แอนด์ เฮ้าส์ ระบุในบทวิเคราะห์ แนะนำ “ทยอยซื้อสะสม” ” BCH ให้ราคาเป้าหมาย 21 บาท/หุ้น คาดกำไรงวดไตรมาส 4/61 เติบโตเพียง 2% เทียบจากปีก่อน จากผลกระทบปรับเปลี่ยนวิธีการจ่ายค่าภาระเสี่ยงของประกันสังคม  คาดรายได้ผู้ป่วยเงินสดงวดไตรมาส 4/61 ยังเติบโต  19.6% เมื่อเทียบจากปีก่อน
อย่างไรก็ตามคาดว่าปี 2562 เติบโตดีมาก ทั้งจากประกันสังคมและผู้ป่วยเงินสด โดย BCH ได้ดำเนินการ Good Job practice ทำให้มีโควต้าประกันปี 2562 เพิ่มขึ้น 5.7 หมื่นราย เป็น 1.242 ล้านราย โดยโรงพยาบาลที่ผู้ประกันตนเต็มโควต้า ทั้งเกษมราษฎร์ ประชาชื่น และบางแค ต่างได้รับโควต้าผู้ประกันตนเพิ่มขึ้น บวกกับไตรมาสไตรมาส 2/62 จะมีการรับรู้รายได้ภาระเสี่ยงที่สูงกว่าตั้งสำรองราว 70 ล้านบาท
ขณะที่ผู้ป่วยเงินสด คาดจะเติบโตดีเช่นกัน จาก WMC ที่จะเปิดศูนย์ IVF (เด็กหลอดแก้ว) ในช่วงกลางปี 2562 รวมถึงอานิสงส์จากการอัพเกรด โรงพยาบาลเกษมราษฎร์ อินเตอร์ชั่นแนล รัตนาธิเบศร์ เกษมราษฎร์ ศรีบุรินทร์ เกษมราษฎร์ ฉะเชิงเทรา และการให้บริการ เกษมราษฎร์ รามคำแหงเต็มปี คาดจะช่วยผลักดันให้กำไรสุทธิปี 2562 เติบโตได้ราว 15%
ทั้งนี้ BCH จัดเป็นหุ้น Growth Stock ในกลุ่มโรงพยาบาล ที่มีพัฒนาการเติบโตต่อเนื่องอย่างสม่ำเสมอ โดย BCH เป็นโรงพยาบาล ที่มีวิธีการบันทึกบัญชีตั้งสำรองรายได้โครงการประกันสังคมแบบอนุรักษ์นิยม เป็นจุดเด่นที่ช่วยให้ ฐานกำไรของ BCH เติบโตได้อย่างมีเสถียรภาพ โดยในช่วงที่มีสำนักงานประกันสังคมจ่ายเงินของปีก่อนทั้งปี ช่วยให้ BCH มีรายได้ส่วนเพิ่มจากที่ตั้งสำรองไว้ต่ำกว่าเกณฑ์จริง
นอกจากนี้  WMC ซึ่งเป็นโรงพยาบาลพรีเมียมที่รองรับผู้ป่วยต่างชาติ ที่เริ่มมีกำไรตั้งแต่งวดไตรมาส 2/61 คาดจะเติบโตยังมีเสถียรภาพนับจากนี้ รวมถึงการอัพเกรดโรงพยาบาล เกษมราษฎร์ อินเตอร์ชั่นแนล รัตนธิเบศร์ ให้รับเฉพาะผู้ป่วยเงินสด ซึ่งได้เปิดเพิ่มศูนย์ใหม่อีก 3 ศูนย์ในปีนี้ คือ ศูนย์ไตเทียม ศูนย์หัวใจ และ ศูนย์ทางเดินอาหารเป็นการรองรับการเติบโตของผู้ป่วยระดับกลางแถบตะวันตก หนุนการเติบโตในระยะยาว